google/wiki40b huggingface dataset:
Power Forward

Power Forward (PF) er en spillerposisjon i basketball. Posisjonen blir ofte benevnt som fire-posisjonen. Det blir ofte referert til som «post»-stillingen, dette kommer fra taktikken «post-up» som vil si å ha ryggen mot kurven når man gjør en offensiv manøver. I den forstand har Power forward-spillere ofte lik offensiv rolle som Center-posisjonen. Derimot er det mye variasjoner, noen power forwards kan «post-up» fra nærme kurven (low post) til straffelinjen (high post). Den tradisjonelle power forward forholder seg som regel til «low post».
I forsvar posisjonerer vanligvis en power forward seg defensivt under kurven. Power-posisjonen har utviklet mye de senere årene og innebærer nå en rekke oppgaver utenom å score og sikre returer. Mange power forwards er kjent for sine utviklede skyteferdigheter, og flere spillere har blitt svært nøyaktig fra 3,7 til 5,5 meter. Tidligere var disse evnene mer typisk for europeisk spillestil men har blitt essensielt i NBA. Noen PFs er kjent som strekk firere, siden de har utvidet sin skyteevne til tre-poengs linja.
Generelt i NBA er power forward-spillere vanligvis mellom 201 cm og 211 cm høye. Til tross for gjennomsnittet, har en rekke spillere «tweener»-roller som gjør det naturlig for dem å spille small forward- og/eller center-posisjon, avhengig av dueller og treners beslutning. Noen «naturlige» power forwards-spillere har ofte Center-posisjonen og har ferdighetene til det men mangler høyden og styrken som er knyttet til den posisjonen.
Iløpet av 1980-tallet revolusjonerte spillerne Kevin McHale, Charles Barkley og Karl Malone posisjonen.
Per 2015 er de best kjente spillerne for denne posisjonen Blake Griffin, Anthony Davis, Tim Duncan, Kevin Garnett, Dirk Nowitzki, LaMarcus Aldridge, Kevin Love og Paul Millsap.
Hoplistopus

Utseende

Middelsstore (vingespenn ca. 50 millimeter), omtrent ensfarget grå svermere.

Utbredelse

Slekten er utbredt i det sørlige Afrika og i Etiopia (den nybeskrevne arten H. mizzi).
Kinnvika

Kinnvika er en vik på nordsiden av Murchisonfjorden på Storsteinhalvøya, som ligger i Gustav V Land på Svalbards nest største øy Nordaustlandet. Kinnvika ligger i Nordaust-Svalbard naturreservat.
Sysselmannen foreslo 14. januar 2009 å frede forskningsstasjonen i Kinnvika fra 1957, som ble satt opp i forbindelse med det internasjonale polaråret 1957-58. Forskningsstasjonen eies av den norske stat og består av ti bygninger. Forslaget ble sent ut på høring og 29. juni 2009 kunngjorde Riksantikvaren at Kinnvika er fredet. Fredningen omfatter alle de ti bygningene med eksteriør, interiør og fast innredning. Løst inventar som har tilknytning til den opprinnelige virksomheten inngår i fredningen. Utendørs installasjoner, objekter, gjenstander og andre spor som har tilknytning til virksomheten i 1957-59 er også fredet, likeså et område omkring forskningsstasjonen. Formålet er å bevare Kinnvika som eksempel på en arktisk forskningsstasjon fra polaråret 1957-58. Fredningen skal ivareta de kulturhistoriske og vitenskapelige verdiene knyttet til anlegget som helhet, samt de arkitektoniske og opplevelsesmessige verdiene knyttet til bebyggelsen og dens virkning i landskapet. Fredningen innebærer at anlegget skal bevares uten vesentlige endringer, men det åpnes for rehabilitering av hovedbygningen.
Kinnvika har fått sitt navn etter Kinneviken, en vik i den sørlige delen av den svenske innsjøen Vänern i Västergötland.
Shrek 2

Historien

Filmen begynner med at «Shrek» og «Prinsesse Fiona» kommer  tilbake fra bryllupsreisen og finner en invitasjon fra prinsesse Fionas foreldre, kongen og dronningen av kongeriket «Langt langt borte», om å besøke dem. Prinsesse Fiona har ikke fortalt sine foreldre at hun har giftet seg med et troll og selv blitt et. De tar med seg Esel på reisen for å møte kongen og dronningen.
Når Fionas gudmor oppdager at Fiona har giftet seg med Shrek, påminner hun kongen om deres avtale om at Fiona skulle gifte seg med sønnen hennes, «Drømmeprinsen». Under gudmorens press og sin egen utilpasshet om å ha et troll til svigersønn, gir han «Pus med støvler» oppdraget å drepe Shrek. Når Shrek og Fiona ankommer Langt langt borte blir det en meget gretten middag, siden Shrek og Kongen krangler. Shrek tenker på at Fiona forandret seg for ham, og at han burde forandre seg for henne, og går derfor til den gode feens fabrikk og stjeler en trylledrikk som gjør ham til et menneske, men han blir til sumptroll igjen hvis han ikke kysser sin store kjærlighet. Gudmoren og Drømmeprinsen bruker dette til å lure Fiona til å tro at Drømmeprinsen er Shrek og setter Shrek i fengsel. Shrek klarer å komme seg fri og klarer å få Fiona tilbake.
Etter rulleteksten kommer en spesiell slutt, da dukker eselets kjæreste opp – dragen, med en overraskelse: esel-drage-mutantbabyer. Filmen blir laget av filmprodusenten Dreamworks
Agallissus

Utseende

Middelsstore, slanke trebukker. Grunnfargen er svart, dekkvingene gjerne med gulaktige flekker. Oversiden er ikke påfallende hårete. Antennene er kortere enn kroppen, gjerne omtrent halvparten så lange. Beina er slanke.

Utbredelse

Slekten er utbredt i det sørvestlige Nord-Amerika og Mellom-Amerika, fra Texas i nord til Costa Rica i sør.
Knopperdisk

Knopperdisk er en tidligere nederlandsk Linux-distribusjon som var spesielt laget for å starte fra en USB minnepenn eller en diskett. På tross av sin likhet med Knoppix, var den basert på Gentoo Linux. Knopperdisk var temmelig minimal. Tekstsystemet kunne brukes som redningsdisk, selv om UBM versjonen hadde noen flere programvarepakker installert som ble brukt til forskjellige hensikter.
Første versjon ble lansert 10. juli 2011. Siste versjon er 15.09 fra 27. september 2015.
Betaflak

Et β-flak er en sekundærstruktur i proteiner som består av flere β-tråder. En β-tråd er en del av en proteinkjede hvor ryggraden er nesten helt utstrekt, og flaket dannes når flere β-tråder danner hydrogenbindinger. Dersom trådene går i samme retning, kalles de parallelle, og hvis trådene går i motsatt retning kalles de antiparallelle. Et β-flak kan inneholde begge typer eller bare ha en type kobling mellom trådene.
β-flaket er en noe mindre vanlig sekundærstruktur enn α-heliksen. Bildet til høyre viser et eksempel på en β-tønne, hvor β-flaket danner en sirkulær, stabil struktur som utgjør hoveddelen av proteinet. Dette proteinet hjelper til med å transportere vitamin A i kroppen. Den vanligste formen av β-flak er ikke sirkulær, selv om flaket er fleksibelt og kan bøye seg i ulike retninger. Antall tråder i ett flak og hvor mange flak som finnes i proteinet varierer mye mellom ulike proteiner. Proteinene i edderkoppsilke består stort sett av β-strukturer.

Strukturelle egenskaper

Som for α-heliksen er hovedkreftene som holder β-flaket sammen hydrogenbindinger mellom aminogruppene og karboksylgruppene på ryggraden av proteinkjeden. En enkel β-tråd er ikke stabil siden det ikke finnes hydrogenbindinger eller andre krefter som stabiliserer den utstrekte tråden. Først når to eller flere tråder samles og danner et hydrogenbindingsnettverk blir strukturen stabil. Alle bindingene dannes mellom tråder som ligger ved siden av hverandre. Tråder som ligger i midten av flaket danner hydrogenbindinger med begge sine nabo-tråder.
I antiparallelle β-flak går de ulike β-trådene i motsatt retning. Hydrogenbindingene som dannes mellom trådene står omtrent vinkerett på trådens retning. Dette gir både stabilitet og fleksibilitet i flaket. Når β-trådene er parallelle er hydrogenbindingene antagelig noe svakere, siden vinkelen på hydrogenbindingen ikke er like optimal som mellom antiparallelle tråder. Alle hydrogenbindingene går i samme retning.

Sidekjedene fra aminosyrene vil enten stikke opp fra eller ned fra planet som dannes av flaket. Annenhver sidekjede stikker opp, og den andre er rettet nedover. Sidekjedene langs samme tråd har derfor lite eller ingen interaksjoner med hverandre, siden avstanden mellom dem er stor. Sidekjeder i ulike tråder kan lettere ha interaksjoner, siden de ligger ganske nær hverandre. Tyrosin, fenylalanin, tryptofan, treonin, valin og isoleucin finnes ofte i midten av et β-flak, mens prolin gjerne finnes i trådene på i enden av flaket.
β-flak varierer langt mer i form enn α-heliksen. Både antall tråder og retningen på trådene varierer, men i tillegg kan hele flaket vri seg i ulik grad. I noen proteiner, som eksempelet overfor, er flaket vridd slik at det blir en tønne, mens i andre proteiner kan det være nesten flatt. Flere β-flak kan også finnes i samme protein, for eksempel ved at to flak ligger oppå hverandre.
Pierre Narcisse Guérin

Bakgrunn

Pierre-Narcise var sønn at foreldre fra Thiers, og ble født i Paris. Guérin ble i 1785 opptatt ved kunstneraskolen Académie royale de peinture et de sculpture, og var der elev av Hughes Taraval, Nicolas Guy Brenet og til slutt av Jean Baptiste Regnault

Kunstner

Han representerte helt og fullt den davidske klassisismens grunnsetninger og drev disse ut i deres ytterste spisser ved en utpreget antikk skulpturstil og en sterkt patetisk teatralsk komposisjon. Dette skaffet ham i en tid stor yndest, men bidro også til å fremkalle tilbakeslaget hos den nye skoles representanter.
Guérin, som i 1796 hadde vunnet en pris for Catos død, vakte formelig furore med M. Sextus, som ved sin hjemkomst finner sin hustru død (1799, Louvre). Som ofte senere hadde han her gitt sitt arbeide en vesentlig biinteresse ved hentydninger til aktuelle stemninger: her emigrantenes hjemkomst. Hippolyt anklaget av Fædra (1802, Louvre), etter Jean Racine, skylder delvis sitt hell til dets nøye tilslutning til Théâtre français' fremstilling av samme emne. 
Årene 1802—05 oppholdt han seg i Italia, der han senere kom til å virke som direktør for det franske akademi i Roma, 1822—29. Hans mange øvrige verker (en del i Louvre), flittig gjorte med omhyggelig beregning av komposisjonens linjer, mangler med deres kalde tillærte arrangement gennomgående følelse, liv og fantasi: Offer til Æskulap, Andromache og Pyrrhos (1810), Æneas beretter Dido sine tildragelser (1813), Klytaimnestra (1817) med dets pirrende motiv (det forestående mord) og effektfulle kunstige belysning, samt Aurora og Kefalos; fra tidligere tid Napoleon tilgir opprørerne i Kairo. 
Guérin fikk i kommisjon å male for Madeleine en scene fra den hellige Ludvigs liv, men hans svekkede helse forhindret ham fra å fullføre det han hadde begynt. Han virket i Roma til 1828.
Han forsøkte etter hjemkomsten til Paris også å fullføre det påbegynte Pyrrhus og Priam, men kreftene var nå fullstendig svekket. I 1829 ble han utnevnt til baron. 
I det håp at den ville bedre seg i det italienske klima vendte han atter tilbake til landet sammen med Horace Vernet. Kort etter sin ankomst i Roma døde baron Guérin den 6. juli 1833. Han  ble begravet i kirken La Trinité de Monti ved siden av Claude Lorrain.
De mange dyktige elever han utdannet, som Théodore Géricault, Xavier Sigalon, Eugène Delacroix, Ary Scheffer og andre, brøt alle med hans kunstprinsipper.
Zotalemimon

Utseende

Små til middelsstore, grå- eller brunlige trebukker. Oversiden er kledt med ganske korte hår, kraftig og tett punktert. Antennene er vel så lange som kroppen. Pronotum er nærmest tønneformet, uten pigger eller tenner langs kanten. Dekkvingene er jevnbrede med markerte "skuldre". Beina er forholdsvis korte.

Utbredelse

Slekten er utbredt i Sørøst-Asia, fra India i vest til Borneo i øst.
Pratītyasamutpāda

Pratītyasamutpāda (sanskrit: प्रतीत्यसमुत्पाद; pali: पटिच्चसमुप्पाद paṭiccasamuppāda), er et begrep i buddhismen som vanligvis blir oversatt med avhengig opprinnelse eller avhengig oppståen. Det innebærer at alle fenomener (dharmaer) oppstår i avhengighet med andre fenomener: «hvis ditt eksisterer, eksisterer også datt; hvis ditt opphører å eksistere, opphører også datt å eksistere».  Det er en pragmatisk lære, som blir anvendt på lidelsen (dukkha) og på lidelsens opphør.
En galen kväll

En galen kväll er et samlealbum med Tomas Ledin, utgitt i 1985.
Tibetanere

Tibetanere er et folkeslag som har det gamle Tibet som sin hjemstavn. Det er i dag knapt seks millioner tibetanere i verden, og de fleste bor i Folkerepublikken Kina, der de ifølge folketellingen av 2000 talte 5 416 021 personer. De aller fleste av Kinas tibetanere bor i Den autonome region Tibet (44,81 %) og i de tilgrensende provinsene Sichuan (23,43 %), Qinghai (20,06 %), Gansu (8,18 %) og Yunnan (2,37 %).
I den autonome region Tibet var i 2000 92,77 % av befolkningen tibetanere (skjønt ved innvandringen fra hankinesiske områder er andelen synkende), i Qinghai 22,53 %, i Gansu 1,76 % og i Sichuan 1,54 %. Flertallet av tibetanerne tilhører den lamaistiske buddhisme. Mange tibetanere lever nomadisk i Tibet og i Himalaya.
Rundt 130 000 tibetanere lever i eksil, for det meste i Nepal, India og Bhutan.
Huaneng Weihai-6 kullkraftverk

Huaneng Weihai kullkraftverk nr 6 er et kullkraftverk i provinsen Shandong i det nordlige Kina. Det har en installert produksjonskapasitet på 660 MW fordelt på 2 turbiner. Anlegget stod ferdig i 2009 som en utvidelse.
Telodorcus

Utseende

Store, svarte hjortebiller. Som vanlig i denne familien har hannene svært brede hoder og lange kjever, hos denne slekten er disse ganske slanke.

Levevis

Larvene lever i ved, blant annet på kokospalmer og papayatrær.

Utbredelse

Slekten er utbredt fra Sumatra og Filippinene i vest til Australia og Papua Ny-Guinea i øst.
Peder Morset folkehøgskole

Peder Morset folkehøgskole er en frilynt folkehøgskole som ligger på Selbustrand i Selbu kommune i Trøndelag fylke. Skolen tar årlig imot 68 elever og eies av Peder Morset stiftelse, der rådet har representanter fra Sør-Trøndelag fylkeskommune, Selbu kommune og Norsk forbund for Utviklingshemmede. Skolen har 40 elevplasser forbeholdt elever med lett utviklingshemming.
Skolen ble opprettet i 1976 for å gi et skoletilbud til mennesker med ulike utviklingshemninger, som utgjør to tredeler av elevmassen, samt å skape god integrasjon mellom alle elevene. I 1977 ble nybygde lokaler tatt i bruk. I 2011 sto helt nye internat ferdige med enkeltrom med bad på alle rom.

Historie

Peder Morset var motstandsmann under den 2. verdenskrig. Han hadde sju sønner, og de kjempet mot nazismen. Helge Morset, en av Peder Morset sine sønner tok initiativ til å opprette en folkehøgskole med omvendt integrering. Ikke-utviklingshemma elever skulle få være sammen med utviklingshemma elever. Selbu kommune ga skolen en gratis tomt, og i 1976 ble skolen etablert.
Apokalypsens fire ryttere

Apokalypsens fire ryttere er beskrevet i kapittel seks i Johannes' åpenbaring sist i den kristne Bibelen og er symbolske bekrivelser på hendelser som vil inntreffe i apokalypsen, jordas endedager. Rytterne kommer på en hvit, en rød, en svart og en gulblek hest. Rytterne tolkes ofte som symboler på de destruktive kreftene pest, krig, hungersnød og død. Bare døden er nevnt direkte i bibelteksten.
Johan Leuthäuser Hirsch

Agronomi

Johan Leuthäuser Hirsch vokste opp i Vik, Sogn og Fjordane. Han studerte landmålelære i Fjordane fra 1861, gikk på landbruksskole i Buskerud 1861–1863, og studerte ved Ås Høiere Landsbruksskole 1863–1865. Han arbeidet som lærer ved Mo jordbruksskule i Førde 1866–1869.
Kom til Jønsberg landbruksskole i Hedmark 1871 og bygde den opp til en mønsterskole, med en undervisningsplan som vart mønster for senere drift av landbruksskoler. Ble 1895 direktør for Landbrukshøgskolen på Ås, men gikk av i 1904 etter konflikter med landbruksministeren.
Senere var han bestyrer på Storhove landbruksskole ved Lillehammer. Gav i 1911 ut Bondens Raadgiver i fem bind. Som pensjonist spekulerte han i eiendom, var med på å kjøpe et herregods i Sverige, og flytta i 1914 dit som bestyrer fram til 1918. Siste årene av livet bodde han i Oslo og drev eiendomsspekulasjon.
Gaya (distrikt)

Demografi

Ved folketellingen i 2011 var det 4 379 383 innbyggere i distriktet, mot 3 473 428 i 2001. Den urbane befolkningen utgjør 13,14 % av befolkningen.
Barn i alderen 0 til 6 år utgjorde 17,41 % i 2011 mot 19,79 % i 2001. Antallet jenter i den alderen per tusen gutter er 959 i 2011 mot 968 i 2001.
Fra himlen høyt jeg kommer her

Fra himlen høyt jeg kommer her (tysk originaltittel: Vom Himmel hoch, da komm ich her.) er en julesang av Martin Luther som det er laget flere kjente bearbeidelser over, for eksempel Johann Sebastian Bachs Einige canonische Veränderungen.

Historie

Martin Luther skrev sanger til alle kirkelige høytider, tilsammen over tretti i tallet. Vom Himmel hoch diktet han angivelig til sine egne barn for julekvelden 1535. Først brukte han den folkemelodien Ich komm’ aus fremden Landen her, men komponerte senere koralmelodien som nå brukes. Denne melodien kom på trykk første gang i 1539. I 1555 ble de lagt til et forklarende innlededningsvers skrevet av Valentin Triller.
Christian Fürchtegott Gellert brukte Luthers melodi da han i 1755 skrev salmen Dies ist der Tag, den Gott gemacht.
Ali Srour

Tidlige år

Srour er født i i 1994 i Tønsberg i Norge av libanesiske foreldre. Han startet å bokse da han var 12 år gammel på TK bokseklubb i hjembyen Tønsberg. Da han var 12 år gammel startet han sin amatørkarriere, og han har blitt åtte ganger nasjonal juniormester, to ganger skandinavisk juniormester.

Profesjonell karriere

Srours overgang til proffboksing startet med at Srour skulle bokse i underkortet til Cecilia Brækhus i Oslofjord Convention Center, men motstanderen trakk seg.
Markedsføringsloven

Lov om kontroll med markedsføring og avtalevilkår mv. av 9. januar 2009, også kalt markedsføringsloven, er en norsk lov som avløste markedsføringsloven av 1972. Markedsføringsloven setter rammer for næringsdrivende markedsføring og avtalevilkår, både av hensyn til andre næringsdrivende og av hensyn til forbrukerne. Forbrukertilsynet er tilsynsmyndighet og kan forelegge saker til Markedsrådet til avgjørelse. 
Loven forbyr kjønnsdiskriminerende reklame (§ 2), urimelig handelspraksis (§§ 6-9), den pålegger prismerking (§ 10), begrenser adgangen til markedsføring ved direkteadressert post, sms og telefon (kapittel 3) og forbyr urimelige avtalevilkår (§ 22). For markedsføring rettet mot barn kreves særlig aktsomhet (kapittel 4). Det er også forbudt å opptre i strid med god forretningsskikk (§ 26) eller å etterlikne andres produkter på en urimelig måte (§ 30).
Termitotroginae

Utseende

Ganske små (1,5-3 millimeter), brune eller svarte skarabider. De er tilpasset et underjordisk levesett og mangler øyne fullstendig. Dekkvingene er sammenvokst, og de mangler flygevinger. Pronotum og dekkvingene har et mønster av langsgående ribber med dype furer mellom. Antennene består av ni ledd.

Levevis

Såvidt man vet er alle disse billene knytte til termitter i underfamilien Macrotermitinae. Billene lever i termittenes underjordiske sopphager. Det er sannsynlig at de skiller ut stoffer som gjør at de får være i fred for termittene.

Utbredelse

Gruppen er kjent fra India og spredt utover store deler av Afrika. På grunn av billenes skjulte levevis er det få funn av dem.
Øvre Holen Curlingforening

Øvre Holen Curlingforening er en curlingklubb med base i Bergen Vest som ble stiftet 18. august 2006. Klubben har sin hjemmebane på Iskanten i Loddefjord. Den har per 1. januar 2008 elleve medlemmer. Beste resultat: Kvartfinale i Viking Cup, Hamar 2008.
Noatun

Noatun (norrønt Nóatún), i norrøn mytologi guden Njords bolig.
Murrayfield Stadium

Historie

Fra 1897 hadde Scottish Football Union (det skotske rugby union-forbundet) eid en bane i Inverleith. Den banen ble etter hvert både for liten og for dårlig, og forbundet så seg om etter et nytt område å bygge bane på. I 1922 kjøpte forbundet et område i Murrayfield, og den nye banen ble innviet med landskamp mot England 21. mars 1925. Imens hadde forbundet skiftet navn til Scottish Rugby Union. 70 000 tilskuere så åpningskampen.
Under 2. verdenskrig brukte den britiske hæren banen som forsyningsdepot. Rugbyforbundet spilte sine kamper midlertidig på Inverleith fram til Murrayfield ble tilbakeført til forbundet i 1944.
Etter krigen ble stadionet reparert og opprustet. Banen fikk undervarme i 1959. Undervarmeanlegget ble skiftet ut i 1991. I 1964 flyttet rugbyforbundet sin administrasjon til Murrayfield Stadium, etter at den tidligere hadde holdt til i Coates Crescent i Edinburgh. Dette medførte utbygging av kontorfasilitetene på stadionet.
I 1975 så 104 000 tilskuere landskampen mellom Skottland og Wales på Murrayfield. Det var da verdensrekord for en rugby union-kamp. Publikumstilstrømningen til kampen var så stor at mange ikke slapp inn, selv om de hadde gyldige billetter. Etter denne kampen ble det bestemt at publikumstallet ved landskamper skulle begrenses til 70 000.
Mellom 1992 og 1995 ble stadionet ombygd og modernisert i stor grad, slik at det nå er et moderne stadionanlegg som er tilpasset alle sikkerhetsregler som i dag gjelder for slike anlegg.

Nåværende bruk av stadionet

Murrayfield Stadium brukes til de fleste av Skottlands landskamper i rugby union. To kamper under VM i rugby union i 2007 ble spilt på banen. Stadionet blir ofte brukt til konserter. I Mesterligaen 2006/2007 spilte fotballklubben Heart of Midlothian sine Mesterliga-kamper på Murrayfield, da dere egen stadion Tynecastle Stadium, mindre bane var for liten i henhold til UEFAs krav..
Etter at Celtic vant Scottish Premiership 2013–2014, spilte laget andre og tredje kvalifiseringsrunde til Mesterligaen 2014/2015 på Murrayfield da Samveldelekene i 2014 vil ha sin åpningsseremoni på deres hjemmebane Celtic Park. 22. juli 2014 vant Celtic 4-0 mot islandske Knattspyrnufélag Reykjavíkur i andre kvalifiseringsrunde, og 6. august spilte laget tredje kvalifiseringsrunde mot polske Legia Warszawa, en kamp Celtic ble tilkjent 3-0 seier da Legia brukte en ikke-spillebrettet spiller.
Paulus' brev til efeserne

Paulus’ brev til efeserne, også kalt efeserbrevet, er et av brevene som bærer apostelen Paulus’ navn, og er i den kanoniske rekkefølge den tiende boken i Det nye testamente. Om Paulus virkelig har forfattet dette brevet er omdiskutert. I norske bibelhenvisninger forkortes brevet etter bibelselskapets standard «Ef».

Forfatter, datering og avfattelsessted

Det er delte meninger blant bibelforskere om dette brevet er skrevet av apostelen Paulus. Argumentene for at Paulus har skrevet det er for det første at Paulus identifiserer seg selv som i de andre Paulinske brevene (1:1 og 3:1). Videre at både språk og struktur ligner de ubestridte Paulinske brevene (A. S. Wood, i The Expositor's Bible Commentary: Ephesians through Philemon. 1978.) For det tredje at teologien er på linje med Paulus's øvrige forfatterskap. Som Mitton har sagt: "Pauline authorship can rightly be assumed until it is disproved" (C. L. Mitton, The Epistle to the Ephesians, 7.) Argumentene mot at Paulus har skrevet det er først og fremst at stil og ordforråd skiller seg vesentlig fra andre paulinske brev. Videre er det en innholdsmessig motsigelse i at forfatteren skriver som om han ikke kjenner adressatmenigheten, i flg. Apg 19 har Paulus oppholdt seg over to år i Efesus. Videre bærer brevet preg av å være en bearbeidelse av Kolosserbrevet.
Aglia japonica

Utseende

En ganske stor, brunrød spinner. Forvingen har en liten, svart felkk med en kommaformet, hvit tegning i. Bakvingen kar en stor, svartkantet, blå øyeflekk med en noe uregelmessig «T»-formet hvit flekk i midten. Utnefor denne er det et mørkt tverrbånd.
Turid Jorunn Thune

Oppvekst og utdannelse

Thune ble født i Sygnefest i Gulen 1. august 1956. Hun gikk på realskole i Balestrand og gymnas i Sogndal. Legeutdanningen tok hun ved UiB, og gjennomførte turnustjeneste ved sykehuset i Kristiansund.